Diari Oficial de la Generalitat Valenciana


Sumari del DOGV 3365, del 04-11-1998 (1998/9176)

RESOLUCIÓ de 14 d'octubre de 1998, del conseller de Presidència, per la qual es disposa l'obertura del període d'informació pública sobre la creació del Col·legi Oficial de Protètics Dentals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3365

Data del DOGV
:   04-11-1998

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1998/9176


Organisme emissor
:   Conselleria de Presidència

Tipus de document
:   Resolució

RESOLUCIÓ de 14 d'octubre de 1998, del conseller de Presidència, per la qual es disposa l'obertura del període d'informació pública sobre la creació del Col·legi Oficial de Protètics Dentals de la Comunitat Valenciana. [1998/A9176]
  
La Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, disposa en l'article 7 que la creació de col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant llei de la Generalitat, prèvia audiència dels col·legis professionals que puguen estar afectats.
  
L'assemblea de la Federació d'Associacions de Protètics Dentals de la Comunitat Valenciana, en la reunió celebrada el dia 9 de desembre de 1989, va acordar, per consens, iniciar els tràmits necessaris per a sol·licitar la creació del Col·legi Oficial de Protètics Dentals de la Comunitat Valenciana.
  
Després de la promulgació de la citada Llei 6/1997, de 4 de desembre, el president de la Federació d'Associacions de Protètics Dentals de la Comunitat Valenciana va formalitzar davant de la Conselleria de Sanitat la sol·licitud de creació del Col·legi Oficial de Protètics Dentals de la Comunitat Valenciana. Aquesta sol·licitud està referendada per les associacions de protètics dentals de les províncies d'Alacant, Castelló i València, integrades en la citada federació.
  
De conformitat amb allò que disposa l'article 6 de la citada Llei 6/1997, de 4 de desembre, per acord del Govern Valencià adoptat en la reunió d'1 de setembre de 1998, s'ha acordat iniciar el corresponent procediment i procedir a l'elaboració de l'avantprojecte de llei de creació del Col·legi Oficial de Protètics Dentals de la Comunitat Valenciana, el qual s'inclou com annex a aquesta resolució.
  
Per tot el susdit, fent ús de les competències atribuïdes pel Decret 30/1997, de 26 de febrer, pel qual s'aprova el Reglament Orgànic i Funcional de la Conselleria de Presidència, resolc:
  
Primer
  
Sotmetre a informació pública per un termini de 30 dies l'avantprojecte de llei de creació del Col·legi Oficial de Protètics Dentals de la Comunitat Valenciana, per tal que els titulars de drets o interessos legítims, individuals o col·lectius, afectats per la creació de l'esmentat col·legi, puguen formular les al·legacions que estimen pertinents.
  
Segon
  
Les al·legacions a què fa referència en l'apartat anterior s'hauran de presentar en el Registre General d'aquesta Conselleria, siti al carrer Historiador Chabàs, número 2 de València 46455, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 14 d'octubre de 1998.- El conseller de Presidència: José Joaquín Ripoll Serrano.
  
ANNEX
  
Avantprojecte de llei de creació del Col·legi Oficial de Protètics Dentals de la Comunitat Valenciana
  
La Llei 10/1986, de 17 de març, per la qual es regulen les professions d'odontòlegs i altres professions relacionades amb la salut dental, reconeix, en l'article 2.1, la professió de protèsic dental per als titulats de formació professional de segon grau, i estén el seu àmbit d'actuació al disseny, la preparació, elaboració, fabricació i reparació de pròtesis dentals, mitjançant la utilització dels productes, els materials, les tècniques i els procediments idonis, conforme a les indicacions i prescripcions dels metges estomatòlegs o odontòlegs.
  
D'igual manera, el Reial Decret 1594/1994, que desplega la citada Llei 10/1986, de 17 de març, va determinar el contingut funcional de la professió de protèsic dental, i estableix, en la disposició transitòria primera, la necessitat de regular un procediment perquè els protètics dentals que estigueren exercint la professió abans de l'entrada en vigor de la dita norma foren habilitats per a continuar en l'exercici d'aquesta. L'esmentat procediment i els criteris generals per a la dita habilitació professional van ser fixats mitjançant l'Ordre de 14 de maig de 1995, del Ministeri de Presidència.
  
Així mateix, l'annex I del Reial Decret 1635/1995, de 6 d'octubre, dictat en desplegament de la Llei Orgànica 1/1990, d'Ordenació Educativa, inclou com a cicle formatiu propi de la formació professional específica, dins de l'àrea sanitària, l'especialitat de protèsic dental, com a títol específic atorgat als qui cursen el citat cicle formatiu.
  
La Constitució espanyola, en l'article 149.1.18, reserva a l'estat la competència sobre les bases del règim jurídic de les administracions públiques; i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica estatal en aquesta matèria està inclosa en la Llei 2/1974, de 13 de febrer, de Col·legis Professionals.
  
Mitjançant la Llei 6/1997, de 4 de desembre, de Consells i Col·legis Professionals de la Comunitat Valenciana, la Generalitat Valenciana va fer ús de la competència exclusiva atribuïda per l'article 31, apartat 22, de l'Estatut d'Autonomia, en matèria de col·legis professionals i l'exercici de professions titulades, i l'article 7 d'aquesta disposa que la creació de col·legis professionals, amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant llei de la Generalitat Valenciana, prèvia audiència dels col·legis professionals ja existents, que puguen veure's afectats.
  
Atesa la importància que aquesta professió té per a la salut dental de la població, s'estima oportú i convenient la creació del Col·legi Professional de Protètics Dentals de la Comunitat Valenciana, en què s'integren els professionals que, disposant dels coneixements i titulació necessaris i suficients, exercisquen aquesta professió i, alhora, permetrà dotar un ampli col·lectiu de professionals d'una organització adequada, capaç de vetlar per la defensa dels seus interessos i d'ordenar l'exercici de la professió.
  
Article 1. Creació
  
Es crea el Col·legi Oficial de Protètics Dentals de la Comunitat Valenciana, com a corporació de dret públic amb personalitat jurídica pròpia i plena capacitat per al compliment dels seus fins.
  
Article 2. Àmbit territorial
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal
  
1. Per a l'exercici de la professió de protèsic dental en l'àmbit territorial de la Comunitat Valenciana, és obligatòria la prèvia incorporació al Col·legi Oficial de Protètics Dentals de la Comunitat Valenciana, sense perjuí d'allò que s'ha disposat en l'article 3 de la Llei 2/1974, de 13 de febrer, de Col·legis Professionals, segons la redacció donada per la Llei 7/1997, de 14 d'abril, de Mesures Liberalitzadores en matèria de Sòl i de Col·legis Professionals.
  
2. La incorporació al Col·legi Oficial de Protètics Dentals de la Comunitat Valenciana requereix estar en possessió del títol de Formació Professional de segon grau de Protèsic Dental, de conformitat amb allò que s'ha disposat en la Llei 10/1986, de 17 de març, sobre odontòlegs i altres professions relacionades amb la salut dental o estar habilitat per a l'exercici de la professió, en els termes establits pel Reial Decret 1594/1994, de 15 de juliol, i l'Ordre de 14 de maig de 1995.
  
DISPOSICIONS TRANSITÒRIES
  
Primera
  
La Federació d'Associacions de Protètics Dentals de la Comunitat Valenciana designarà una comissió gestora que, en el termini de sis mesos des de l'entrada en vigor de la present llei, aprovarà uns estatuts provisionals del Col·legi Oficial de Protètics Dentals de la Comunitat Valenciana, en els quals es regule la convocatòria i el funcionament de l'Assemblea Col·legial Constituent de què formaran part tots els professionals, inscrits en el cens de protètics dentals que exerceixen a la Comunitat Valenciana. La convocatòria es publicarà en el Diari Oficial de la Generalitat Valenciana.
  
Segona
  
1. L'Assemblea Constituent elaborarà i aprovarà els estatuts definitius del Col·legi Oficial de Protètics Dentals de la Comunitat Valenciana i elegirà els membres dels òrgans col·legials de govern.
  
2. L'acta de l'Assemblea Constituent es remetrà a la Conselleria de Presidència o òrgan competent en matèria de col·legis professionals i inclourà la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i la publicació en el Diari Oficial de la Generalitat Valenciana.
  
DISPOSICIÓ FINAL